© Цветелина Белутова, Капитал 1 / 2

Следваща снимка

Увеличи Диана Андреева, член на Националния съвет за кино към НФЦ и директор на "Обсерватория за икономика на културата", която изготвя анализи и прогнози за културна политика съвместно с редица институции, включително за Столична община и Националната стратегия за развитието на културата.

© Дневник Предходна снимка

2 / 2

Увеличи

Лобистка акция на "Ню Бояна", която се заиграва с националното чувство за малоценност" - така финансистът и преподавател в сферата на културната икономика и член на Националния съвет за кино Диана Андреева определи рекламният клип, в който холивудски знаменитости от ранга на Силвестър Сталоун и Салма Хайек коментират България като "мястото, което да посетиш". Заедно с експерти от туристическия бранш тя ще поиска Министерството на финансите да провери дали видеото, представено от Министерството на туризма като реклама на България, не е нерегламентирана държавна помощ за авторите му от студио "Ню Бояна".

Клипът, в който присъства логото на частната компания, е направен безвъзмездно и ще съпътства всички рекламни инициативи на България през следващата година, обяви на представянето му министърът на туризма Николина Ангелкова. Според нея той е насочен към филмовия зрител и ще привлече туристи с факта, че у нас се снимат холивудски заглавия. Министърката обяви и сформирането на работна група между нейното и министерството на икономиката, която ще разгледа финансови облекчения за киноиндустрията от сорта на данъчен кредит, данъчни ваканции и фискални отстъпки.



България е мястото! "България е мястото!" казва Силвестър Сталоун в новия промо клип на Министерството на туризма, представен пред медиите днес. Той заедно с още пет мегазвезди са героите, които не просто рекламират България, а показват личното си отношение към страната ни като място, което трябва да се види и усети. За неговото създаване не са инвестирани държавни средства. Клипът е продукт на публично-частно партньорство с Nu Boyana Film Studios, които предоставиха кадрите за да се случи видеото. Новият клип изцяло променя начина, по който искаме да се говори за страната ни и да я промотираме като туристическа дестинация.

Posted by Nikolina Angelkova on Sunday, 11 October 2015





"Съшито с бели конци" нарече Диана Андреева твърдението на министерството на туризма, че снимките на филми в София са повишили туристическия поток с 12.5%. Нейната организация "Обсерватория за икономика на културата" изследва икономическите ефекти на творческите индустрии. Според Андреева обаче клипът е лобизъм за мерки, които по същество са държавна помощ за холивудското кино.

"Още през април Националният съвет за кино към НФЦ се противопостави на създаването на подобна работна група, инициирана от министъра на туризма, не знам в какво нейно качество. Тогава предложението беше филмите да се кредитират от Българската банка за развитие, която е насочена към малкия и дребния бизнес, тоест на всеки 100 лв., вложени от компаниите, държавата да връща 30. Това е опит за източване на бюджета - все едно държавата да плаща хонорара на Силвестър Сталоун", коментира икономистката, която през 2010 г. се противопостави на друго намерение - въвеждане на данъчен кредит за кинопроизводителите, който обаче се отнасяше само до частни продукции.



© Юлия Лазарова Министърът на туризма Николина Ангелкова

"Плоският и корпоративният данък са достатъчно ниски и няма нужда от повече стимули. Обратното би било държавна помощ за холивудското кино в лицето на една компания, която изнася печалбата си в чужбина. Потресаващо и обидно е такова привилегировано отношение на фона на системната липса на подкрепа за българското кино, и то в същия ден, когато то празнува успехите си на фестивала "Златна роза", заяви тя.

Лобираме за данъчни облекчения още от 2001 г., това не е тайна

каза пред "Дневник" изпълнителният директор на "Ню Бояна" Ярив Лернер. Според него аргументите срещу тях са "архаични": "Срещаме много силна реакция, която не е базирана на факти и е плод на невежество. Достатъчно е да погледнем позитивните резултати в други държави, за да видим, че това е голяма грешка. В момента губим клиенти за сметка на Македония заради това. Да няма данъчни облекчения е сбъркана икономика и всъщност е смехотворен аргумент."



Рекламният клип е е монтиран от части от промоционалния филм "София - град на киното" на "Ню Бояна" от май, който е насочен към киноиндустрията.

"Ню Бояна" работи над два нови документални филма, свързани с България - The Global Farm и друга продукция, посветена на демографския проблем, съобщи Лернер. "Липсата на работа е един от основните проблеми тук", смята Лернер. Според него рекламата ще се бори с него чрез привличането на туристи, а компанията му - чрез създаване на работни места. "Повече хора ще останат в България, защото има бъдеще в кинобизнеса."

Помощ, но първо за българското кино

Няма конфликт видеоклипът да бъде част от рекламната кампания на България, смята продуцентът Виктор Чучков-син, който също е член на Националния съвет за кино, но не е подписал становището от април. Според него такова публично-частно партньорство с "Ню Бояна" е оправдано, защото компанията е сред малкото инвеститори в сектора, създава много работни места за технически екипи и наистина привлича вниманието на важни фигури в шоубизнеса към страната. Продуцентът обаче уточни, че не знае какви финансови стимули визира Министерството на туризма.

© Цветелина Белутова

"На мнение съм, че облекчения трябва да има въпреки ниските данъци. Това обаче трябва да върви паралелно с подкрепа за българското кино, което е заплашено от изчезване. На първо място създаване на фонд "Кино" - ние сме единствената държава от бившия социалистически блок, останала без такъв за финансиране на националната кинематография."

"Освен това облекченията трябва да са за всички - защото преди време имаше опит да се прокара данъчен кредит единствено за частните продукции. Както се досещате, Холивуд и Боливуд садвете индустрии по света, чиито филми са с изцяло частно финансиране. Българското кино е обидно забравено, недофинансирано, законите му са остарели. Политиците трябва да разберат, че това не може да продължава", каза продуцентът.

Министерството на туризма обеща, че финансовите стимули ще бъдат изцяло съгласувани с европейските норми, които поставят киносектора под специална закрила, но не отговори какво е отношението на инициативата му към старите предложения и отговорните институции в бранша - Министерство на културата и НФЦ. Все още не е известно къде ще се завърти клипът, тъй като телевизионната реклама на България досега е била финансирана от проекти по оперативна програма "Регионално развитие", които изтичат, казаха от министерството на въпрос на "Дневник".